মঙ্গলবার ভোরে এক বেসরকারি হাসপাতালে মারা যায় আরুষ। হাসপাতালের ডেথ সার্টিফিকেটে মৃত্যুর কারণ হিসেবে ডেঙ্গির উল্লেখ করা হয়েছে। কলকাতার ১৬ নম্বর ওয়ার্ডের বাসিন্দা অভিষেক ও পম্পা দত্তের ছেলে আরুষ সাউথ পয়েন্ট স্কুলে পঞ্চম শ্রেণির ছাত্র। তার রক্ত পরীক্ষায় ডেঙ্গি ধরা পড়ে। শনিবার তাকে ফুলবাগানের এক নার্সিংহোমে ভর্তি করানো হয়। পম্পাদেবীর অভিযোগ, নার্সিংহোমে ঠিকমতো চিকিৎসা হয়নি। রবিবার তার অবস্থার অবনতি হলে নার্সিংহোম তাকে অন্য হাসপাতালে নিয়ে যাওয়ার পরামর্শ দেয়। কিছু বেসরকারি হাসপাতালের সঙ্গে যোগাযোগ করেন অভিষেকবাবু এবং তাঁর বন্ধু। কিন্তু ডেঙ্গি আক্রান্তকে ভর্তি করতে অস্বীকার করে কয়েকটি হাসপাতাল। ‘‘সল্টলেক, বাইপাস, দমদমের কয়েকটি বেসরকারি হাসপাতালের সঙ্গে যোগাযোগ করা হয়। কিন্তু ডেঙ্গি শুনেই তারা ভর্তি নিতে চায়নি,’’ বলেন পম্পাদেবী।